फोरमलाई सरकारमा सामेल गर्नका लागि ओलीले राखेको प्रस्तावको सन्दर्भमा त्यसले (फोरमले) राखेको शर्तले एउटा गम्भीर प्रकारको आशङ्कालाई जन्म दिएको छ । त्यसले संविधानमा संशोधनका जुन कुराहरू उठाइएको छ । तिनीहरूको स्वरूप मधेशवादीहरूले पहिले राख्ने गरेका संशोधन प्रस्तावहरूको जस्तै राष्ट्रघाती प्रकारको छ । त्यसले शर्तको रूपमा अगाडि सारेका सबै संशोधनहरूको विवरण त सार्वजनिक भएको छैन, तैपनि उनीहरूले संविधानको धारा २७४लाई संशोधन गर्नका लागि जोड दिएको कुरा बाहिर आएको छ । त्यो धारामा संशोधन गरियो भने तराईमा सबैतिर २ नं. प्रदेशको अनुरूप प्रदेश सभाको सीमाङ्कन गर्नका लागि बाटो खुल्ने छ, जसलाई मधेशवादीहरूले आफ्नो ‘बटम लाइन’ बताउने गरेका छन् ।
